Úradný vestník L 039 , 11/02/2004 S. 0019 - 0022



Spoločná pozícia Rady 2004/133/SZBP z 10. februára 2004 o reštriktívnych opatreniach proti extrémistom v bývalej Juhoslovanskej republike Macedónsko (BJRM), ktorou sa zrušuje spoločná pozícia 2001/542/SZBP RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 15, keďže: (1) Rada opakovane zdôraznila svoj záväzok stabilizovať a normalizovať situáciu v bývalej Juhoslovanskej republike Macedónsko (BJRM) na základe plného vykonávania rámcovej dohody. (2) Tento záväzok Rady sa potvrdil intenzívnym zaangažovaním vysokého splnomocnenca/generálneho tajomníka, vymenovaním následných osobitných splnomocnencov Európskej únie a rozmiestnením operácií "Concordia" a "Proxima". (3) Napriek celkovému zlepšeniu situácie určití jednotlivci naďalej podporujú alebo sa zúčastňujú na násilných činnostiach, čím spochybňujú základné zásady rámcovej dohody, ktoré sa týkajú stability, územnej celistvosti a unitárneho a multietnického charakteru BJRM, a/alebo podkopávajú a maria konkrétne vykonávanie dohody akciami vymykajúcimi sa z demokratického procesu. (4) Je preto potrebné vykonávať cielené opatrenia, zamerané na vyššie uvedených jednotlivcov, vo forme obmedzení prijímania na územie členských štátov vrátane jednotlivcov zdržiavajúcich sa mimo BJRM. (5) Tieto opatrenia sa nemajú považovať za obmedzenie slobody myslenia a prejavu jednotlivcov. (6) Spoločná pozícia Rady 2001/542/SZBP zo 16. júla 2001, ktorá sa týka zákazu udeľovania víz extrémistom z bývalej Juhoslovanskej republiky Macedónsko (BJRM) [1], by sa mala zrušiť, PRIJALA TÚTO SPOLOČNÚ POZÍCIU: Článok 1 1. Členské štáty prijmú potrebné opatrenia na zabránenie vstupu na ich územia a prechodu cez ne osobám uvedeným v prílohe, ktoré aktívne podporujú alebo sa zúčastňujú na násilných extrémistických činnostiach, ktoré spochybňujú základné zásady Ohridskej rámcovej dohody týkajúce sa stability, územnej celistvosti a unitárneho a multietnického charakteru BJRM a/alebo ktorí úmyselne, opakovane a protiprávne podkopávajú a maria konkrétne vykonávanie rámcovej dohody akciami vymykajúcimi sa z demokratického procesu. 2. Odsek 1 neukladá členským štátom povinnosť zamietnuť vstup svojim štátnym príslušníkom na ich územie. Článok 2 1. Článok 1 ods. 1 sa nevzťahuje na prípady, keď je členský štát viazaný záväzkom medzinárodného práva, menovite: i) ako hostiteľská krajina medzinárodnej medzivládnej organizácie; ii) ako hostiteľská krajina medzinárodnej konferencie zvolanej OSN alebo pod jej záštitou, alebo iii) na základe multilaterálnej dohody udeľujúcej jej výsady a imunity. Rada je riadne informovaná o každom z týchto prípadov. 2. Odsek 1 sa vzťahuje tiež na prípady, ak je členský štát hostiteľskou krajinou Organizácie pre bezpečnosť a spoluprácu v Európe (OBSE). Článok 3 1. Členské štáty môžu udeliť výnimky z opatrení uložených v článku 1 ods. 1, ak je cestovanie odôvodnené na základe naliehavej humanitárnej potreby alebo na základe účasti na medzivládnych stretnutiach vrátane tých, ktoré sú podporované Európskou úniou, kde sa vedie politický dialóg, ktorý priamo presadzuje demokraciu, ľudské práva a právny štát v bývalej Juhoslovanskej republike Macedónsko. 2. Členský štát, ktorý si želá udeliť výnimky uvedené v odseku 1, to písomne oznámi Rade. Výnimka sa považuje za udelenú, ak jeden alebo viacerí členovia Rady písomne nevznesú námietku do 48 hodín od obdržania oznámenia o navrhovanej výnimke. V prípade, ak jeden alebo viacerí členovia Rady vznesú námietku, môže Rada, uznášajúc sa na základe kvalifikovanej väčšiny, rozhodnúť udeliť navrhovanú výnimku. Článok 4 V prípadoch, ak podľa článkov 2 a 3 členský štát povolí vstup na svoje územie alebo prechod cez svoje územie osobám uvedeným v prílohe, povolenie sa obmedzí na účel, na ktorý je udelené a na osoby, na ktoré sa vzťahuje. Článok 5 Rada uznášajúca sa na návrh členského štátu alebo Komisie prijme zmeny v zozname, ktorý je uvedený v prílohe. Pri rozhodovaní o každej takejto zmene Rada vezme do úvahy kritériá ustanovené v článku 1 ods. 1. Článok 6 S cieľom maximalizovať účinok vyššie uvedených opatrení povzbudzuje Európska únia tretie štáty, aby prijali reštriktívne opatrenia podobné tým, ktoré sú uvedené v tejto spoločnej pozícii. Článok 7 Táto spoločná pozícia sa uplatňuje na obdobie 12 mesiacov. Je predmetom sústavnej revízie. Obnoví sa alebo zmení a doplní podľa potreby, ak sa Rada domnieva, že jej ciele neboli splnené. Článok 8 Týmto sa zrušuje spoločná pozícia 2001/542/SZBP. Článok 9 Táto spoločná pozícia nadobúda účinnosť dňom jej prijatia. Článok 10 Táto spoločná pozícia sa uverejní v Úradnom vestníku Európskej únie. V Bruseli 10. februára 2004 Za Radu Predseda C. McCreevy [1] Ú. v. ES L 194, 18.7.2001, s. 55. -------------------------------------------------- PRÍLOHA Zoznam osôb uvedený v článku 1 Meno: | ADILI Gafur | Známy tiež ako: | Valdet Vardari | Dátum narodenia: | 5. 1. 1959 | Miesto narodenia/pôvodu: | Kicevo (Harandjell) | Meno: | BAJRAMI Hamdi | Známy tiež ako: | Breza | Dátum narodenia: | 16. 8. 1981 | Miesto narodenia/pôvodu: | Brest (bývalá Juhoslovanská republika Macedónsko) | Meno: | BUTKA Spiro | Známy tiež ako: | Vigan Gradica | Dátum narodenia: | 29. 5. 1949 | Miesto narodenia/pôvodu: | Kosovo | Meno: | GEORGIEVSKI Goran | Známy tiež ako: | Mujo | Dátum narodenia: | 2. 12. 1969 | Miesto narodenia/pôvodu: | Kumanovo | Meno: | HYSENI Xhemail | Známy tiež ako: | Xhimi Shea | Dátum narodenia: | 15. 8. 1958 | Miesto narodenia/pôvodu: | Lipkovo (Lojane) | Meno: | JAKUPI Avdil | Známy tiež ako: | Cakalla | Dátum narodenia: | 20. 4. 1974 | Miesto narodenia/pôvodu: | Tanusevce | Meno: | REXHEPI Daut | Známy tiež ako: | Leka | Dátum narodenia: | 6. 1. 1966 | Miesto narodenia/pôvodu: | Poroj | Meno: | RUSHITI Sait | Dátum narodenia: | 7. 7. 1966 | Miesto narodenia/pôvodu: | Tetovo | Meno: | SAMIU Izair | Známy tiež ako: | Baci | Dátum narodenia: | 23. 7. 1963 | Miesto narodenia/pôvodu: | Semsevo | Meno: | STOJKOV Goran | Dátum narodenia: | 25. 2. 1970 | Miesto narodenia/pôvodu: | Strumica | Meno: | SULEJMANI Fadil | Dátum narodenia: | 5. 12 1940. | Miesto narodenia/pôvodu: | Tetovo (Bosovce) | Meno: | SULEJMANI Gyner | Dátum narodenia: | 3. 3. 1954 | Miesto narodenia/pôvodu: | Turecko | --------------------------------------------------